Den første danske golfturnering på European Tour i mange år, Made in Denmark, får fint besøg. Hele 70 tidligere vindere på European Tour har tilmeldt sig turneringen, der spilles på Himmerland Golf & Spa Resort i Nordjylland om tre uger. Det oplyser turneringen fredag eftermiddag, efter at tilmeldingsfristen er udløbet. Sammenlagt er de 70 tidligere vindere noteret for 178 turneringssejre på den europæiske golftour. Thomas Bjørn får blandt andet selskab af franskmændene Thomas Levet, Gregory Bourdy og Alexander Levy, tyske Marcel Siem, Paul Lawrie fra Skotland og Alejandro Cañizares fra Spanien. Desuden har alle de bedste danske spillere meldt deres ankomst, hvilket betyder, at publikum kan se frem til at se Thorbjørn Olesen, Søren Kjeldsen, Anders Hansen, Søren Hansen, Joachim B. Hansen, Mads Ørum Madsen, Thomas Nørret, Lucas Bjerregaard og Andreas Hartø. Otte af de tilmeldte spillere har tidligere deltaget i den prestigefyldte kontinentale dyst, Ryder Cup, mellem Nordamerika og Europa. Danmark har en gang tidligere været vært for en golfturnering på European Tour. Det var i 2003 på Simons Golf Club i Humlebæk, hvor Ian Poulter vandt. Få dage senere gik turneringen konkurs.

Referat:
Made in Denmark får et stærkt felt om få uger, når European Tour vender retur til Danmark efter 11 års fravær.